**SÜRGŐSSÉGI INDÍTVÁNY**

**a Városstratégiai, Idegenforgalmi és Sport Bizottság 2022. április 26-i ülésére**

**Javaslat a Szent Márton u. 23-37. sz. Társasház mögötti fizetőparkoló forgalmának korlátozására**

A Borostyánkő Társasház képviselete nevében Dr. Hollósy Tamás ügyvéd úr kérelemmel fordult az Önkormányzathoz, az alábbiak miatt:

Évek óta fennálló probléma, hogy a Társasház épülete mögötti parkolót „gyakorló pályának” használják a szombathelyi autósiskolák. Sajnálatos módon hosszú ideje nagyon gyakori az, hogy egyidőben akár négy-öt tanulóvezető is gyakorol a parkolóban, ami azt jelenti, hogy egy tanuló többször is ki- és be parkol, tolat, ami nemcsak nagyfokú környezetszennyezést jelent, de hanghatással is jár, valamint akadályozza a házban lakókat, hogy gépkocsijukkal elinduljanak vagy hazatérjenek. Meglátásuk szerint, ha a parkoló bejáratánál egy „Behajtani tilos” jelzőtábla és alatta „kivéve célforgalom” kiegészítő tábla kerülne elhelyezésre, az megoldaná a problémát. A gyakorlat ugyanis egységes abban, hogy az úti cél megállást, sőt a gépjármű elhagyását jelenti. Véleménye szerint a gépjármű oktatók ilyen tábla esetén biztosan nem szegnék meg a tanulóikkal a KRESZ előírásait.

A Bizottság a 68/2022. (III.29.) VISB számú határozatának 6. pontjában nem támogatta a jelzőtáblák kihelyezését az alábbiak miatt:

Amennyiben a táblák kihelyezésre kerülnének, azáltal a parkolót csak az adott háztömbben lakók, illetve oda érkezők használhatnák, a Wesselényi u-i, a Kisfaludy u-i társasházakhoz, a Savaria Múzeumhoz és a közeli kereskedelmi szolgáltató létesítményekhez, lakóépületekhez érkezők nem vehetik igénybe a közterületi várakozóhelyeket. A közterületi várakozási lehetőségek csökkenésével járó szabályozás bevezetése a szabad parkolóhelyet kereső járműforgalom növekedését generálhatja a környező utcákban, emellett a Szent Márton u. 23-37. sz. társasházi tömb lakóinak kizárólagos használatot biztosít.

A Bizottság döntését a Társasház nevében eljáró bejelentő nem tudta elfogadni, továbbra is kéri a közterületi parkolók és utak célforgalmú korlátozását. Kezdeményezésemre a Társasház által felvetett probléma megoldása érdekében helyszíni egyeztetés történt a bejelentő javaslatára 2022. április 7. napján a Rendőrkapitányság, a Közterület-felügyelet munkatársainak, és a körzet önkormányzati Képviselőjének részvételével. Ezt követően 2022. április 22-én a Városháza hivatalos helyiségében az Autósiskolák képviselőinek bevonásával ismételten egyeztető tárgyalásra került sor.

Az egyeztetésen elhangzott javaslatot, miszerint a Szent Márton u. 23-37. sz. társasház mögötti parkolót a tanulóvezetők hétköznap 8.00 – 16.00 óra közötti időszakon kívül ne tudják igénybe venni, a jelenlévők támogatták. A Társasház képviselői szerint közúti jelzés hiányában ezen korlátozás betartása hosszú távon nem biztosítható, kérik a közúti jelzőtábla elhelyezését.

Kérem a Tisztelt Bizottságot, hogy az előterjesztést sürgősségi indítványként napirendjére tűzni, megtárgyalni, és a határozati javaslatról dönteni szíveskedjék.

**Szombathely, 2022. április 25.**

**(: Tóth Kálmán :)**

a Bizottság elnöke

**HATÁROZATI JAVASLAT**

**…/2022. (IV.26.) VISB számú határozat**

1. A Városstratégiai, Idegenforgalmi és Sport Bizottság a „Javaslat a Szent Márton u. 23-37. sz. Társasház mögötti fizetőparkoló forgalmának korlátozására” című előterjesztést megtárgyalta és egyetért a Szent Márton u. 23-37. sz. Társasház mögötti fizetőparkoló bejáratánál hétköznap 08.00 – 16.00 órán kívüli időszakban célforgalmi korlátozás bevezetését jelző közúti jelzőtábla kihelyezésével, azzal, hogy az intézkedés 3 hónap tapasztalata alapján kerüljön felülvizsgálatra.
2. A Bizottság a 68/2022. (III.29.) VISB számú határozatának 6. pontját visszavonja.
3. A Bizottság felkéri a polgármestert, hogy a fentiek végrehajtása érdekében a szükséges intézkedések megtételéről gondoskodjon.
4. A Bizottság felkéri a polgármestert, hogy a forgalmi rend változásáról a lakosságot megfelelő módon tájékoztassa.

**Felelős:** Dr. Nemény András polgármester

Horváth Soma alpolgármester

Tóth Kálmán, a Bizottság elnöke

/a végrehajtás előkészítéséért:

Kalmár Ervin, a Városüzemeltetési Osztály vezetője/

**Határidő:** 1. pont esetén: azonnal

2. pont esetén: azonnal

3. pont esetén: 2022. július 15.

4. pont esetén: azonnal